Aneirin

Aneirin, skrivet Aneurin a-wechoù e kembraeg, pe Neirin mab Dwywei (war-dro 525 - 600) a oa ur barzh brezhonek, pe predenek eus ar . Kontet eo da vezañ barzh e lez ur priñs en unan eus ar rouantelezhioù  brezhon ha brezhonek a oa neuze er c'hreisteiz da vro ar Bikted, anvet e yezh Kembre yr Hen Ogledd , da lavarout eo an Hanternoz Kozh. 

Kembread, Skosad, Breizhad
N'eo ket e Kembre e oa o chom eta, ac'hoel pa oa o skrivañ an oberenn a anavezomp, nag “e kembraeg” e skrive, daoust d'ar pezh a lavar tud zo (rak ar yezh-se ne oa anezhi nemet ur rannyezh vrezhonek d'ar c'houlz-se) met e yezh priñs bro ar Gododdin, a roe bod dezhañ, e brezhoneg kozh an enez, ur yezh tost-kenañ d'ar c'hembraeg, ha ken tost all da vrezhoneg an dud a oa krog da dreuziñ Mor Breizh trema Breizh Vihan.
Lakaet eo bet an oberour da Skosad ivez war zigarez ma'z eo e Bro-Skos emañ bremañ ar vro ma oa o chom gwechall. 

E varzhoneg veur
Anavezet eo e labour dre un dornskrid eus an XIII-vet kantved anavezet evel Llyfr Aneurin (Levr Aneirin), a oa bet damnevesaet ar yezh anezhañ e krenngembraeg, nemet e chome ennañ roud eus ur yezh kar un tamm mat koshoc'h. 
An oberenn anevezetañ digantañ eo Y Gododdin, un heuliad kanoù en enor da vrezelourien rouantelezh ar Gododdin a oa kouezhet o stourm a-enep ar Saozon en emgann Catraeth war-dro 603.
Marteze eo eus kêr Catterick e Yorkshire pe eus Dawstane e Liddlesdale ez eus kaoz. N'eo ket aes gouzout da vat petra eo ster resis ar varzhoneg pa vez roet meur a zisplegadenn hervez an arbennigourien.

En ur varzhoneg e kaver ar meneg kentañ , a greder, eus Arzhur, evel pimpatrom an nerzh-kalon, hag ur brezelour kouezhet en emgann zo keñveriet outañ. A-hervez e vije bet Aneurin o kemer perzh en emgann-se ivez hag e vije bet prizoniad war-lerc'h.

Skridoù
Meur a droidigezh zo eus Y Gododdin e saozneg 
gant William Forbes Skene en e Four Ancient Books of Wales (1866), 
 gant Thomas Stephens (1821-1875), embannet gant ar c'h-Cymmrodorion Society e 1888. 
Hervez Stephens e vije bet Aneurin ur mab d'ar manac'h Gildas (pe Gweltaz), an istorour meur eus ar VI-vet kantved. Kement-se a zo diaes da grediñ, pa ouzer pegen feuls e skrive Gweltaz a-enep ar briñsed a veve en diroll hag er pec'hed.

An embannadur kentañ a dalvoudegezh a zo bet graet gant Ifor Williams gant notennoù e kembraeg, e 1938. 
Diwar e labour e voe graet un droidigezh all gant ar Skosad Kenneth H. Jackson e 1969.

Levrioù 
 Kenneth H. Jackson (1969). The Gododdin: The Oldest Scottish poem, Edinburgh:University Press.
 Rachel Bromwich,  Trioedd Ynys Prydein  (eil embannadur Kerdiz, 1978). ISBN 070830690X
 N.G. Costigan ac eraill, Gwaith Dafydd Benfras ac Eraill (Caerdydd, 1995). ISBN 0708313043
 John Morris, Nennius[:] British History and Welsh Annals (Llundain, 1980). ISBN 0850332974
 A.H. Jarman, Aneirin: Y Gododdin, Gwasg Gomer, Llandysul.
 Ifor Williams, Canu Aneirin, Gwasg Prifysgol Cymru , Kerdiz, 1961, 1997.

Liammoù diavaez

Celtic literature Collective: The Book of Aneurin, skrid ha troidigezhioù e saozneg.
Gathering the Jewels: Llyfr Aneirin, Skeudennoù e liv eus an dornskrid.
Early British Kingdoms: St. Aneirin Gwodryd.

Un anv 
Roet e vez an anv Aneurin e Kembre, hag anavezet eo ar politikour sokialour Aneurin Bevan (1897-1960) a zo bet ministr breizhveuriat evit ar yec'hed.
E Breizh eo an anv-se a gaver en anv parrez Plounerin, ha roet e vez an nav Nerin d'ar baotred.

Sant
Hervez tud zo e vije bet lakaet da sant: []. Kement-se a c'hallfe displegañ an anv Plounerin, nemet e vije anv ur sant all evel-just.

Nerin zo ivez un anv-bihan brezhonek. 

Pennad kar
Nerin

Rummad:Aneirin
Rummad:Barzhed vrezhonek
Rummad:Barzhed kembraek
Rummad:Barzhed Kembre
Rummad:Sent vrezhon
Rummad:Anvioù-bihan kembraek